b'\n_START_ARTICLE_\nKoko (gorilla)\n_START_PARAGRAPH_\nKoko (4. hein\xc3\xa4kuuta 1971 San Francisco, Kalifornia, Yhdysvallat \xe2\x80\x93 19. kes\xc3\xa4kuuta 2018 Woodside, Kalifornia) oli ihmisen kulttuuriin akkulturoitunut naaraspuolinen gorilla, jolle Stanfordin yliopiston tutkija Francine Patterson opetti yli 1\xc2\xa0000 amerikkalaisen viittomakielen viittomaa. _NEWLINE_Kokon opettaminen aloitettiin sen ollessa yhden vuoden ik\xc3\xa4inen. Pattersonin mukaan sen viittomavarasto oli yli 1\xc2\xa0000 merkin laajuinen. Sen v\xc3\xa4itet\xc3\xa4\xc3\xa4n ymm\xc3\xa4rt\xc3\xa4neen yli 2\xc2\xa0000 englannin kielen sanaa._NEWLINE_Kokosta on tehty useita elokuvia, muun muassa Koko \xe2\x80\x93 A Talking Gorilla vuonna 1977. 27. huhtikuuta vuonna 1998 Koko k\xc3\xa4vi my\xc3\xb6s chat-keskustelua Internetiss\xc3\xa4. Elokuussa 2004 Koko k\xc3\xa4rsi hammass\xc3\xa4ryst\xc3\xa4 ja sen kerrotaan osanneen ilmaista kivun voimakkuutta asteikolla 1\xe2\x80\x9310. On my\xc3\xb6s esitetty v\xc3\xa4itteit\xc3\xa4, ett\xc3\xa4 Kokon \xc3\xa4lykkyysosam\xc3\xa4\xc3\xa4r\xc3\xa4 olisi 75\xe2\x80\x9390, mik\xc3\xa4 tarkoittaisi korkeampaa \xc3\xa4lykkyytt\xc3\xa4 kuin liev\xc3\xa4sti kehitysvammaiseksi luokiteltavalla ihmisell\xc3\xa4. Tieteess\xc3\xa4 Tapahtuu -lehden artikkelissa (5/2004) Markku Javanainen kuitenkin arvioi t\xc3\xa4m\xc3\xa4n v\xc3\xa4itteen perustuvan virheelliseen tulkintaan, koska Kokolle tehtiin \xc3\xa4lykkyystestit lasten asteikolla. Aikuisten asteikolle k\xc3\xa4\xc3\xa4nnettyn\xc3\xa4 Kokon \xc3\xa4lykkyys olisi testien mukaan korkeintaan 29 pistett\xc3\xa4, mik\xc3\xa4 Suomessa k\xc3\xa4yt\xc3\xb6ss\xc3\xa4 olevassa kansainv\xc3\xa4lisess\xc3\xa4 tautiluokituksessa merkitsisi \xe2\x80\x9dvaikeaa \xc3\xa4lyllist\xc3\xa4 kehitysvammaisuutta\xe2\x80\x9d._NEWLINE_Kokon \xc3\xa4lykkyydest\xc3\xa4 on k\xc3\xa4yty jatkokeskustelua muun muassa Tieteess\xc3\xa4 tapahtuu -lehdess\xc3\xa4 Juha Valsteen ja Markku Javanaisen kesken._NEWLINE_Koko kuoli nukkuessaan 46-vuotiaana 19. kes\xc3\xa4kuuta 2018 Woodsidess\xc3\xa4 Kaliforniassa.'